Fælles holdning (EF) nr. 4/2002

fastlagt af Rådet den 16. oktober 2001

med henblik på vedtagelse af Europa-Parlamentets og Rådets direktiv 2002/.../EF om ændring af Rådets direktiv 70/220/EØF om tilnærmelse af medlemsstaternes lovgivning om foranstaltninger mod luftforurening forårsaget af emissioner fra motorkøretøjer

(2002/C 009/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, især artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

i henhold til proceduren i traktatens artikel 251(3), og

ud fra følgende betragtninger:

(1) Rådets direktiv 70/220/EØF(4) er et af særdirektiverne under den EF-typegodkendelsesprocedure, der er fastlagt ved Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil(5).

(2) Europa-Parlamentets og Rådets direktiv 98/69/EF af 13. oktober 1998 om foranstaltninger mod luftforurening forårsaget af emissioner fra motorkøretøjer og om ændring af Rådets direktiv 70/220/EØF(6), indførte særlige grænseværdier for carbonmonoxid og kulbrinter i sammenhæng med en ny prøve til måling af emissionerne ved koldstart med henblik på at tilpasse emissionskontrolsystemerne for køretøjer i klasse M1 og N1, gruppe I, med motorer med styret tænding, til de faktiske forhold.

(3) Kommissionen har fastlagt passende grænseværdier ved koldstart for køretøjer i klasse N1, gruppe II og III, med motorer med styret tænding. Det vil nu være rimeligt at udvide koldtemperaturprøvens anvendelsesområde til at omfatte køretøjer i klasse M1 med motorer med styret tænding, som er beregnet til befordring af mere end seks personer, og køretøjer i klasse M1 med motorer med styret tænding, hvis totalmasse overstiger 2500 kg, som begge ikke var omfattet tidligere.

(4) Køretøjer med motor med styret tænding, som udelukkende kører på gas (LPG eller naturgas), bør på grund af deres emissionsmæssige egenskaber undtages fra koldtemperaturprøven. Køretøjer med benzinanlæg, der udelukkende er til brug i nødsituationer og ved start, og hvis benzintank højst kan rumme 15 l benzin, bør betragtes som køretøjer, der kun kan køre på gas.

(5) Det er rimeligt at bringe prøven for emissioner ved koldstart i overensstemmelse med prøven for emissioner ved normale temperaturer. Koldtemperaturprøven omfatter derfor kun køretøjer i klasse M og N med en totalmasse på mindre end 3500 kg.

(6) Direktiv 70/220/EØF bør ændres i overensstemmelse hermed -

UDSTEDT FØLGENDE DIREKTIV:

Artikel 1

Bilag I og VII til direktiv 70/220/EØF ændres i overensstemmelse med bilaget til nærværende direktiv.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden ni måneder efter dets ikrafttrædelse. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale forskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tredjedagen for dets offentliggørelse i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 365 E af 19.12.2000, s. 268.

(2) EFT C 139 af 11.5.2001, s. 1.

(3) Europa-Parlamentets udtalelse af 15.5.2001 (endnu ikke offentliggjort i EFT), Rådets fælles holdning af 16.10.2001 og Europa-Parlamentets afgørelse af ... (endnu ikke offentliggjort i EFT).

(4) EFT L 76 af 6.4.1970, s. 1. Senest ændret ved Europa-Parlamentets og Rådets direktiv 2001/1/EF (EFT L 35 af 6.2.2001, s. 34).

(5) EFT L 42 af 23.2.1970, s. 1. Senest ændret ved Europa-Parlamentets og Rådets direktiv 2000/40/EF (EFT L 203 af 10.8.2000, s. 9).

(6) EFT L 350 af 28.12.1998, s. 1.

BILAG

ÆNDRINGER I BILAG I TIL DIREKTIV 70/220/EØF

1. Tabel I.5.2, Type VI, erstattes med følgende tabel:

">TABELPOSITION>"

2. Punkt 5.3.5 ændres således:

Fodnote 1-henvisningen og selve fodnote 1 udgår.

3. Punkt 5.3.5.1 affattes således: "5.3.5.1. Prøven gennemføres for alle køretøjer i klasse M1 og N1, der har en motor med styret tænding, undtagen køretøjer, der kun kører på gas (LPG eller naturgas). Køretøjer, der kan køre på både benzin og gas, men hvis benzinanlæg udelukkende er til brug i nødsituationer og ved start, og hvis benzintank højst kan rumme 15 l benzin, betragtes i henseende til type VI-prøven som køretøjer, der kun kan køre på gas.

Køretøjer, der kan køre på både benzin og enten LPG eller naturgas, skal kun gennemføre type VI-prøven med benzin.

Dette punkt gælder for nye køretøjstyper i klasse M1 og klasse N1, gruppe I, undtagen køretøjer beregnet til befordring af mere end seks personer, og køretøjer, hvis totalmasse overstiger 2500 kg(1).

Fra den 1. januar 2003 gælder dette punkt desuden for nye køretøjstyper i klasse N1, gruppe II og III, samt nye køretøjstyper i klasse M1, og køretøjer beregnet til befordring af mere end seks personer og nye køretøjstyper i M1, hvis totalmasse overstiger 2500 kg og højst er 3500 kg."

4. Tabellen i punkt 5.3.5.2 erstattes med følgende tabel:

">TABELPOSITION>"

ÆNDRINGER I BILAG VII TIL DIREKTIV 70/220/EØF

5. Første punktum i punkt 1 affattes således: "1. Dette bilag vedrører kun køretøjer med styret tænding som defineret i punkt 5.3.5 i bilag I."

6. Første punktum i punkt 2.1.1 affattes således: "2.1.1. Dette kapitel vedrører det nødvendige apparatur til udstødningsemissionsprøver ved lav omgivende temperatur for køretøjer med styret tænding som defineret i punkt 5.3.5 i bilag I."

7. I punkt 4.3.3 udgår fodnote 1 og henvisningen hertil.

(1) Dette punkt finder anvendelse for nye typer fra 1. januar 2002.

RÅDETS BEGRUNDELSE

I. INDLEDNING

1. Kommissionen forelagde den 6. september 2000 et forslag baseret på traktatens artikel 95(1).

2. Det Økonomiske og Sociale Udvalg afgav udtalelse den 28. februar 2001(2).

3. Europa-Parlamentet vedtog en førstebehandlingsudtalelse den 15. maj 2001(3).

4. Rådet vedtog sin fælles holdning den 16. oktober 2001 i overensstemmelse med traktatens artikel 251.

II. FORMÅL

5. Formålet med forslaget er at fastsætte emissionsgrænseværdier ved koldstart for køretøjer med motorer med styret tænding, som endnu ikke er omfattet af sådan lovgivning.

III. GENNEMGANG AF DEN FÆLLES HOLDNING

6. Rådet har gennemgået forslaget og foretaget en række ændringer, som dog ikke ændrer dets hovedsigte.

7. Rådet har i fuldt omfang accepteret følgende af Europa-Parlamentets ændringer:

- Ændring 1 (en overgangsperiode på ni måneder fra direktivets ikrafttræden i stedet for den specifikke dato den 30. juni 2001).

- Ændring 2 (tabel 1.5.2 er blevet ændret for at gøre den klarere rent juridisk, idet det nu er angivet, at type VI-prøven skal anvendes på alle køretøjer i klasse M og N, der har en motor med styret tænding).

- Ændring 4 (strengere CO- og HC-grænseværdier for køretøjer i klasse N1, gruppe II og III).

8. Rådet har også principielt accepteret ændring 5. Denne ændring tydeliggør, for hvilke køretøjsklasser koldstartsprøven gælder. For at gøre teksten endnu klarere rent juridisk har Rådet også i overensstemmelse med direktiv 98/69/EF ment, at det bør præciseres i direktivet, at den 1. januar 2002 ifølge eksisterende lovgivning er anvendelsesdatoen for de nye typer køretøjer i klasse M1 og N1, gruppe I, undtagen når der er tale om køretøjer beregnet til befordring af mere end seks personer og køretøjer, hvis totalmasse overstiger 2500 kg.

IV. KONKLUSION

9. Rådet er af den opfattelse, at det ved at have godkendt størstedelen af Kommissionens forslag og ændret det i overensstemmelse med Europa-Parlamentets synspunkter er nået frem til en brugbar løsning, som sikrer et højt sundheds- og miljøbeskyttelsesniveau.

(1) EFT C 365 E af 19.12.2000, s. 268.

(2) EFT C 139 af 11.5.2000, s. 1.

(3) Europa-Parlamentets udtalelse af 15.5.2001 (endnu ikke offentliggjort i EFT).